ডিজিটাল নিউজ : আশঙ্কা সত্যি করে পাকিস্তান ম্যাচে পাওয়া পিঠের চোটের জেরে এশিয়া কাপ থেকে ছিটকেই গেলেন ভারতীয় অলরাউন্ডার হার্দিক পাণ্ডিয়া। সূত্রের খবর তাঁর জায়গায় দলে নেওয়া হল দীপক চাহারকে। বিসিসিআই-এর পক্ষে জানানো হয়েছে বৃহস্পতিবারই আরব আমিরশাহিতে দলের সঙ্গে যোগ দেবেন তিনি। বুধবার এশিয়া কাপের গ্রুপ পর্বে পাকিস্তানের বিরুদ্ধে হাই ভোল্টেজ ম্যাচে বল করতে গিয়ে চোট পেয়েছিলেন তিনি। পাকিস্তান ইনিংসের ১৮তম ওভারে বল করার সময়ই চোট লাগে তাঁর। ফলো থ্রুতে তিনি মাটিতে পড়ে যান। সেই সময় তাঁর শ্বাস কষ্টও হতে দেখা গিয়েছিল। সেই সময় আর উঠে দাঁড়ানোর মতোও অবস্থা ছিল না তাঁর। স্ট্রেচারে তাঁকে মাঠের বাইরে নিয়ে যেতে হয়। পরে বোর্ড জানিয়েছিল তিনি কিছুটা সুস্থ হয়েছেন। দাঁড়াতে পারছেন। মেডিকাল টিম তাঁর চিকিৎসা করছিল। তখনই ক্রিকেট বিশ্ব আশঙ্কা করেছিল সম্ভবত টুর্নামেন্টে আর খেলতে পারবেন না তিনি। বুধবারের ম্যাচে পাণ্ডিয়া ৪.৫ ওভার বল করে ২৪ রান দিয়েছিলেন। কোনও উইকেট না পেলেও তাঁর বলে পাক ব্যাটসম্যান বাবর আজমের সহজ ক্যাচ মিস করেন এমএস ধোনি। সেই সময় বাবর ৩২ রানে ব্যাট করছিলেন। বাকি থাকতেই চিরপ্রতিদ্বন্দ্বীদের বিরুদ্ধে ৮ উইকেটে জিতল ভারত।